
XIX-OJO SALĖS FUTBOLO TURNYRO KARIUOMENĖS DIENAI PAMINĖTI

 NUOSTATAI

1.Tikslas ir uždaviniai
1.1. Populiarinti kūno kultūrą ir sportą;
1.2. Populiarinti futbolo žaidimą;
1.3. Stiprinti ir plėtoti bendradarbiavimą su Lietuvos futbolo klubais ir populiarinti Lietuvos kariuomenę;
1.4. Pagerbti Lietuvos visuomenei reikšmingą datą. 

2.Vadovavimas
2.1. Turnyrą organizuoja ir vykdo Viešoji įstaiga futbolo klubas „Savanoris“;
2.2. Turnyro pravedimui skiriamas  sekretorius ir vyr. teisėjas;
2.3. Teisėjus  skiria Futbolo klubas „Savanoris“.

3. Vykdymo vieta  ir laikas
3.1. Turnyras vykdomas 2026 m. lapkričio 14 d. Vilniaus universiteto Šiaulių akademijos salėje, Vasario 16-osios g. 30 Šiauliai. Pradžia 10.00 val.

4. Dalyviai
4.1. Turnyre gali dalyvauti  komandos, kurių sudėtyje nėra  LFF „A“, „I“ ar Futsal „A“  lygos žaidėjų (2026 m. registracija);
4.2. Žaidėjas gali atstovauti tik vieną komandą. Jei klubui atstovauja dvi komandos – jos negali žaisti viename pogrupyje;
4.3. Komandų vadovai iki lapkričio 13 d. privalo pateikti turnyro vyr. teisėjui (el.p. fksavanoris@gmail.com) komandos vardinę paraišką. Sprendimą dėl žaidėjų registracijos/neregistracijos priima turnyro vyr. teisėjas.  Galima registruoti ne daugiau kaip 10 žaidėjų;
4.4. Komandų vadovai privalo informuoti žaidėjus,  kad turėdami ūmių viršutinių kvėpavimo takų ligų požymių (karščiavimas, kosulys, pasunkėjęs kvėpavimas ir pan.) į varžybų vietą nevyktų;
4.5. Komandos įsipareigoja laikytis šių nuostatų,  atsako už savo žaidėjų sveikatos ir/ar fizinę būklę, bei rūpinasi medicinine pagalba varžybų metu. Jei yra abejojama  žaidėjo sveikata,  komandos vadovas (treneris) savo nuožiūra  privalo jį nusiųsti medicininiam patikrinimui, kur būtų patikrinta žaidėjo sveikata ir gautas leidimas dalyvauti varžybose. Turnyro organizatoriai neatsako už žaidėjų fizinę būklę ir/ar sveikatos sutrikimus, įvykusius turnyro metu;

5.Vykdymas
5.1. Turnyras vykdomas suskirstant komandas į  du pogrupius (A ir B), kuriuose rungtyniaujama rato sistema. Grupių nugalėtojai iš karto  patenka į pusfinalį, o komandos užėmusios grupėse  antrąsias ir trečiąsias vietas  rungtyniauja dėl patekimo į pusfinalį (A2/B3, A3/B2). Pralaimėjusieji rungtyniauja dėl 5/6 vietos, laimėtojai patenka į pusfinalį. Pusfinalių poros nustatomos burtų keliu. 
Pusfinalio laimėtojai rungtyniauja finale dėl 1-2 vietų, pralaimėjusieji – dėl 3-4 vietų.

5.2. Varžybos vykdomos pagal futsal taisykles, išskyrus šiuos punktus:
- rungtynių trukmė 15 min, laikas nestabdomas (išskyrus atvejus, kai būtina suteikti med. pagalbą);
- minutės pertraukėlės negalimos;
- grupėse rungtynėms pasibaigus lygiosiomis skiriamas vienas 6m baudinys (eiliškumas nustatomas burtu keliu), o rungtynėse dėl vietų - skiriami šešių metrų baudiniai (serija  trys, po to iki pirmos klaidos);
- grupės rungtynėse už pergalę skiriami 3 taškai, už pergalę po baudinio 2 taškai, pralaimėjus po baudinio  1 taškas;
- komandai  prasižengus keturis kartus, už  penktą, šeštą ir t.t. pražangą skiriamas dešimties metrų baudinys;
- už grubius taisyklių pažeidimus: grubų žaidimą, replikas teisėjų atžvilgiu, keiksmažodžius, netaisyklingą žaidėjų keitimą, žaidėjai baudžiami 2 minučių pašalinimu iš aikštės. Už nesportišką elgesį baudos minutės neskiriamos,  žaidėjas šalinamas  iš  aikštės ir diskvalifikuojamas iki turnyro pabaigos. Komandai, kurios žaidėjas  rungtynių metu savavališkai įžengė į aikštelę (ne keitimo tikslu), skiriama pražanga. 
5.4. Komanda, kurios žaidėjai padarė materialinių nuostolių - atlygina nuostolius sporto salės  administracijai;
5.5. Jei dvi ir daugiau komandų surenka vienodą taškų sumą, vieta nustatoma pagal tarpusavio susitikimo rezultatą. Jei jis lygus lemia pergalės po pagrindinio laiko,  bendras  įvarčių santykis, didesnis įmuštu įvarčių kiekis, mažesnis praleistų įvarčių kiekis - po to burtai;
5.6. Komandai neatvykus į rungtynes, užskaitomas pralaimėjimas 0:5;
5.7. Nuostatai gali būti pakeisti turnyro organizatorių sprendimu.

6. Protestai
6.1. Komandos, norinčios pateikti protestą dėl rungtynių baigties, privalo tuojau po rungtynių apie savo ketinimus įspėti varžovų komandos trenerį ir vyr.teisėją. Išsamiai motyvuotas raštiškas protestas pateikiamas ne vėliau kaip 10 min. po varžybų. Protestas turi būti apsvarstytas per pusę valandos nuo protesto įteikimo.

7. Apdovanojimai
7.1. Komandos užėmusios I - III vietas apdovanojamos  taurėmis, žaidėjai medaliais.

8. Finansavimas
8.1. Išlaidas susijusias su turnyro organizavimu ir pravedimu padengia turnyre dalyvaujančios komandos.



VŠĮ futbolo klubas „Savanoris“ direktorius                                                                Dalius Einoris

